钦定古今图书集成/历象汇编/庶征典/第011卷 > 容斋三笔 > 《论吉凶祸福》
## 钦定古今图书集成/历象汇编/庶征典/第011卷 > 容斋三笔 > 《论吉凶祸福》

吉凶祸福之事，盖未尝不先见其祥，然固有知之信
之，而翻取杀身亡族之害者。汉昭帝时，昌邑石自立
上林，僵柳复起，虫食叶，曰“公孙病己立。”眭孟上书言
当有从匹夫为天子者，劝帝索贤人而禅位。孟坐妖
言诛，而其应乃在孝宣，正名病己。哀帝时，夏贺良以
为汉历中衰，当更受命，遂有陈圣刘太平皇帝之事，
贺良坐不道诛。及王莽篡窃，自谓陈后，而光武实应
之。宋文帝时，孔熙先以《天文图谶》知帝必以非道晏
驾，由骨肉相残，江州当出天子，遂谋大逆，欲奉江州
刺史彭城王义康。熙先既诛，义康亦被害，而帝竟有
子祸。孝武帝乃以江州起兵而即尊位。薄姬在魏王
豹宫，许负相之，当生天子。豹闻言心喜，因背汉致夷
灭，而其应乃在汉文帝。唐李锜据润州反，有相者言
丹阳郑氏女当生天子。锜闻之，纳为侍人。锜败，没入
掖庭，得幸宪宗而生宣宗。《五代》李守正为河中节度
使，有术者善听人声，闻其子妇符氏声，惊曰：“此天下
之母也。”守正曰：“吾妇犹为天下母，吾得天下，复何疑
哉。”于是决反。已而覆亡，而符氏乃为周世宗后。